Hospitalkirke runder 450 år: Der var engang, da sygeplejersker bar beboerne i kongestol | jv.dk
Hospitalkirke runder 450 år: Der var engang, da sygeplejersker bar beboerne i kongestol
Gæsterne nød solen, inden fødselsdagsfesten for Hertug Hans Kirke gik i gang. Foto: Michael Mogensen
Hertug Hans Kirke har fra sin grundlæggelse været kirken for de små, de syge og de svage.
05 okt. 2019 kl. 15:03
HADERSLEV: For nogle dage siden var der bisættelse af en ældre kvinde i Hertug Hans Kirke på Sønderbro.
Kvinden havde været sygeplejerske og ansat i hospitalet, der var nabo til kirken, og som lukkede i 1983, da det fungerede som plejehjem.
På det tidspunkt boede der 19 ældre kvinder, og da bygningen var uden elevator, hvad gjorde personalet så, når de ældre og svagelige beboere skulle op på første sal?
De bar dem i kongestol op ad trapperne.
Sognepræst Kirsten Münster bød velkommen og fortalte historier om hospitalet på Sønderbro, der endte sine dage som plejehjem i 1983, da det blev erstattet af Frederik den IX's Plejehjem. Foto: Michael Mogensen
Sådanne episoder, der i dag havde medført en påtale fra arbejdstilsynet, var en historie, sognepræst Kirsten Münster kunne fortælle, da Hertug Hans Kirkes 450 år blev fejret.
Til en så rund dag bliver der ikke råbt hip-hip hurra. Fødselsdagen blev indledt med salme, der passede bedre til kirken, der er resultatet af hertug Hans den Ældres optagethed af reformationen, "Kirken er et gammelt hus".
Kirkens historie, der begynder i 1569, var fra begyndelsen knyttet til de svage, de syge, de trætte, de tunge og de gamle - som den lå der lige foran bakken, der førte op til den mere prangende domkirke. For de, der ikke havde kræfterne til den tur, skulle også høre ordet.
Reformationen udryddede stort set katolicismen i Danmark, og den omsorg for samfundets svage, som munke og nonner hidtil havde udført, skulle finde nye rammer.
Kirken blev indrettet efter filosofien hos reformationens ophavsmand, den tyske munk Martin Luther. Den er simpel og enkel, ikke en kirke for processioner, men ligner snarere en foredragssal.
Domorganist Henrik Skærbæk Jespersen sad ved orglet, da salmen "Kirken er et gammelt hus" indledte 450 års fødselsdagen. Foto: Michael Mogensen